text: Stop for annoncer fra Vejlegården
  18 juli 2012 kl. 09.46
  Den langvarige faglige konflikt mod restaurant Vejlegården i Vejle bliver nu yderligere optrappet med annonce-boykot.
  Vejlegården kan ikke længere få optaget annoncer i Jyske Medier, der blandt andet udgiver Vejle Amts Folkeblad.
  HK har indledt en sympatikonflikt, og det betyder, at annonceafdelingen ikke vil røre ved konfliktramt arbejde.
  Avisen frygter, at trykkerne vil nægte at lave aviserne, hvis uorganiserede sættes til at formidle annoncerne.
  Ledelsen i Jyske Medier A/S har rådført sig med Danske Mediers Arbejdsgiverforening i sagen, og rådet herfra er, at koncernen bør undlade at bringe de omtalte annoncer.
  ? Sympatikonflikten er lovligt varslet, og af hensyn til vores øvrige annoncører, læsere, ansatte og abonnenter har vi valgt at følge rådet om ikke at bringe annoncerne, fortæller ansvarshavende chefredaktør i Jyske Medier A/S Alex Pedersen til Vejle Amts Folkeblad.
  I forvejen nægter postbude og chauffører at levere varer til Vejlegården. Restauranten kan heller ikke søge nyt personale via jobnet.dk.
  Fagforeningen 3F indledte en blokade af Vejlegården i begyndelsen af marts, da restauranten ikke ville indgå overenskomst. De ansatte er organiseret i Kristelig Fagforening.
  Vejle Amts Folkeblad er tidligere blevet ufrivilligt inddraget i konflikten, da blokadevagter kopierede og omdelte en kritisk anmeldelse af maden i Vejlegården.
  